ጅቡቲና ኢትዮጵያ ኢኮኖሚያዊና ፖለቲካዊ  ግንኙነታቸውን ማጠናከር ይገባቸዋል – ፕሬዚደንት እስማኤል ጌሌ
የጅቡቲ ፕሬዚዳንት እስማኤል ኡመር ጌሌ በህዝብ ተወካዮች ምክር ቤት ተገኝተው  ባደረጉት ንግግር  ኢትዮጵያና ጅቡቲ ኢኮኖሚያዊና ፖለቲካዊ ግንኙነታቸውን ይበልጥ ለማጠናከር በጋራ መሥራት ይገባቸዋል ብለዋል ።  ፕሬዚደንት ኡመር ጌሌ ባደረጉት  ንግግር እንደገለጹት የሁለቱ አገራት በምስራቅ አፍሪካ ምሳሌ  ሊሆን የሚችል ግንኙነት ያላቸው ሲሆን ፖለቲካዊና ኢኮኖሚያዊ  ግንኙነቱን አጠናክሮ ማስቀጠል  እንደሚገባ ተናግረዋል ።  ለሁለቱ አገራት ግንኙነት ይበልጥ  መጠናከር በቅርቡ ከጅቡቲ -አዲስ አበባ የተዘረጋው የምድር ባቡር ትራንስፖርትና ሁለቱን አገራት የሚያገናኘው  የኤሌክትሪክ ኃይል መሥመር ትልቅ ማሳያ መሆናቸውን ፕሬዚደንቱ አመልክተዋል ።በጠንካራ መሠረት ላይ የተገነባውን የሁለቱን አገራት ግንኙነት ወደ የላቀ  ደረጃ ለማሸጋገር ለሁለቱ አገራት  የንግድ ግንኙነት  እንቅፋት የሆኑ አሠራሮችን በመቀየር የሁለቱን አገራት ወጣት ትውልዶች  በጋራ  ለልማትና ለብልጽግና እንዲተጉ ማድረግ ያስፈልጋል ብለዋል ፕሬዚደንቱ ።በመጨረሻም  ኢትዮጵያ ና ጅቡቲ  በምስራቅ አፍሪካ  ዘላቂ ሰላምና ፀጥታ  እንዲሰፍንና  ልማት እንዲረጋገጥ  በጋራ መሠራታቸውን እንደሚቀጥሉ ፕሬዚደንቱ ለምር ቤቱ አባላት መልዕክታቸውን አስተላልፈዋል ። 